Rapport mill-Kummissjoni dwar l-implimentazzjoni tad-deċiżjoni tal-Kunsill tas-17 ta’ Ottubru 2000 li tikkonċerna l-arranġamenti għall-kooperazzjoni bejn l-unitajiet ta’ l-intelliġenza finanzjarja ta’ l-Istati Membri fir-rigward ta’ l-iskambju ta’ informazzjoni (2000/642/JHA) /* KUMM/2007/0827 finali */





[pic] | IL-KUMMISSJONI TAL-KOMUNITAJIET EWROPEJ | Brussel 20.12.2007 KUMM(2007) 827 finali R APPORT MILL-KUMMISSJONI Dwar l-implimentazzjoni tad-Deċiżjoni tal-Kunsill tas-17 ta’ Ottubru 2000 li tikkonċerna l-arranġamenti għall-kooperazzjoni bejn l-unitajiet ta’ l-intelliġenza finanzjarja ta’ l-Istati Membri fir-rigward ta’ l-iskambju ta’ informazzjoni (2000/642/JHA) DAħLA L-għan ta’ dan ir-rapport huwa li jiġi evalwat jekk l-Istati Membri stabbilixxewx qafas kooperattiv biex jappoġġjaw ix-xogħol ta’ l-Unitajiet ta’ l-Intelliġenza Finanzjarja (FIUs - Financial Intelligence Units ) tagħhom kif stabbilit fid-Deċiżjoni tal-Kunsill 2000/642/JHA (minn hawn ’il quddiem "id-Deċiżjoni"). L-FIUs huma ċentrali għall-isforzi biex issir il-ġlieda kontra l-ħasil tal-flus u l-finanzjament tat-terroristi, u huwa essenzjali li tiġi promossa l-kooperazzjoni mill-qrib bejniethom. Fuq bażi ta’ inizjattiva Finlandiża, id-Deċiżjoni hija ppjanata biex ittejjeb il-kooperazzjoni fost il-FIUs ta’ l-UE għall-iskopijiet ta’ l- anti-money laundering [1]. Id-Deċiżjoni tipprova tindirizza d-diffikultajiet fil-komunikazzjoni u l-iskambju ta’ l-informazzjoni fost l-FIUs li jirriżultaw mill-istat ġuridiku differenti tagħhom (amministrattiv, ġudizzjarju jew legali) billi tipprovdi għal komunikazzjoni diretta bejniethom. Id-Deċiżjoni tirrefletti l-istandards u l-prinċipji stabbiliti mill-Grupp Egmont[2] kif ukoll ir-rakkomandazzjonijiet tat-Task Force ta’ Azzjoni Finanzjarja ("FATF" Finan cial Action Task Force )[3]. Fuq il-livell Ewropew, l-importanza tal-kooperazzjoni tal-FIUs ġiet ukoll rikonoxxuta mill-Istrateġija ta’ l-UE kontra l-Finanzjament tat-Terroristi ta’ Diċembru 2004[4]. Barra minn dan, dan ir-rapport huwa wkoll f’waqtu għaliex it-Tielet Direttiva kontra l-ħasil tal-flus[5] ikkonfermat mill-ġdid bosta funzjonijiet tal-FIUs u l-kooperazzjoni stabbilita fid-Deċiżjoni u għandha tiġi trasposta mill-Istati Membri fil-liġi nazzjonali sal-15 ta’ Diċembru 2007. B’mod li jikkomplementa d-Direttiva, ir-Regolament dwar il-Kontrolli tal-Flus Kontanti[6] jgħodd mill-15 ta’ Ġunju 2007 u skond id-dispożizzjonijiet tiegħu l-awtoritajiet kompetenti ta’ l-Istati Membri għandhom jagħmlu disponibbli lill-FIU nazzjonali tagħhom l-informazzjoni miksuba taħt ir-Regolament. Fl-aħħar, il-Konvenzjoni tal-Kunsill ta’ l-Ewropa ta’ l-2005[7] nru 198 taqbel mad-dispożizzjonijiet tad-Deċiżjoni. Il-kooperazzjoni Ewropea rinforzata saret dejjem aktar meħtieġa, għaliex l-informazzjoni pproċessata mill-FIUs kibret fis-snin riċenti. Ħafna Stati Membri jirrapportaw dwar żjieda fil-każijiet tal-kooperazzjoni Ewropea u dik internazzjonali, pereżempju, il-FIU Ġermaniża fir-Rapport Annwali dwar l-Attivitajiet tagħha ta’ l-2005[8]: "Il-FIU kkorrispondiet ma’ FIUs barranin f’657 każ fl-2005. Dan jirrappreżenta żieda ta’ 8.4% fuq is-sena ta’ qabel. Ir-rata taż-żieda mill-2003 għall-2004 kienet ta’ 25%." L-GħAN TAR-RAPPORT U L-METODU TA’ L-EVALWAZZJONI Skond l-Art. 34(2)(c) tat-Trattat dwar l-Unjoni Ewropea ("TEU"), id-Deċiżjonijiet tal-Kunsill fil-qasam tal-pulizija u tal-kooperazzjoni ġudizzjarja fi kwistjonijiet kriminali ma japprossimawx il-liġijiet ta’ l-Istati Membri, iżda għandhom għanijiet oħrajn li huma konsistenti ma’ l-għanijiet tat-Titolu VI tat-TEU. It-Trattat jagħmilha ċara li dawn id-Deċiżjonijiet tal-Kunsill jorbtu legalment u jista’ jkun meħtieġ li l-Istati Membri jemendaw il-liġi nazzjonali tagħhom biex iġibuha konformi mad-Deċiżjoni. L-Istati Membri għandhom iħarsu d-Deċiżjoni sas-17 ta’ Ottubru 2003 kif jingħad fl-Art. 9(2) tagħha. Din id-dispożizzjoni teħtieġ li "L-Istati Membri għandhom jassiguraw li huma jkunu jistgħu jikkoperaw bis-sħiħ b'konformità mad-disposizzjonijiet ta' din id-Deċiżjoni ...". Dan ir-rapport, għalkemm mhux meħtieġ mid-Deċiżjoni, joffri l-ewwel evalwazzjoni fattwali ta’ jekk l-Istati Membri implimentawx qafas leġiżlattiv u operattiv biex l-FIUs tagħhom ikunu jistgħu jikkooperaw kif stabbilit fid-Deċiżjoni tal-Kunsill. F’ittra mibgħuta fl-24 ta’ Mejju 2006 u ittra ta’ tfakkira ddatata 23 ta’ Ottubru 2006, il-25 Stat Membru ta’ l-UE ta’ dak iż-żmien intalbu mill-Kummissjoni jikkomunikaw il-miżuri implimentattivi tagħhom. Il-Bulgarija u r-Rumanija wkoll intalbu jagħmlu dan f’ittra ta’ l-24 ta’ Jannar 2007. Sa Ġunju 2007, 26 Stat Membru kien irrisponda għal din it-talba, filwaqt li l-Irlanda sa issa bagħtet risposta temporanja. Ir-rapport tfassal fuq bażi ta’ dawn ir-risposti. Uħud mir-risposti kienu parzjali, mingħajr ma jispjegaw id-dettalji ta’ l-implimentazzjoni, Xi Stati Membri ma bagħtux lill-Kummissjoni t-testijiet rilevanti kollha tad-dispożizzjonijiet implimentattivi tagħhom. L-evalwazzjoni fattwali u l-konklużjonijiet sussegwenti għalhekk kultant huma bbażati fuq informazzjoni inkompleta. Ir-rapport jiffoka fuq l-aspetti legali tal-kooperazzjoni ta’ l-FIUs, iżda wkoll jindirizza kwistjonijiet operattivi sa fejn possibbli bbażat fuq ir-risposti rċevuti. Din l-analiżi doppja hija essenzjali minħabba li l-kooperazzjoni ta’ l-FIUs hija ddeterminata mill-aspetti operattivi li jmorru lil hinn mid-dispożizzjonijiet leġiżlattivi. Dan jista’ wkoll ifisser li wkoll jekk il-leġiżlazzjoni ta’ Stat Membru hija skond ir-rekwiżiti tad-Deċiżjoni tal-Kunsill, il-problemi operattivi reali jistgħu jibqgħu mistura. Din in-natura doppja ta’ l-implimentazzjoni leġiżlattiva u operattiva rrendiet l-evalwazzjoni kumplessa u diffiċli, speċjalment għaliex ħafna mir-risposti mill-Istati Membri ffokaw fuq aspetti legali. Barra minn dan, il-kliem tad-deċiżjoni jħalli ħafna aspetti miftuħa għall-interpretazzjoni. ĦARSA ġENERALI LEJN IR-RISPOSTI TA’ L-ISTATI MEMBRI Din il-parti tar-rapport tanaliżża s-sitwazzjoni dwar id-dispożizzjonijiet speċifiċi [9] tad-Deċiżjoni, u tkopri l-Artikoli 1-7 u 9 fuq bażi tematika. Ġew identifikati dawn il-kwistjonijiet ewlenin: - Id-definizzjoni ta’ FIU - Il-bażi għall-iskambju ta’ l-informazzjoni - Il-modalitajiet għall-iskambju ta’ l-informazzjoni - Il-protezzjoni tad- data Diġà f’dan l-istadju huwa importanti li wieħed jinnota d-diversità fost il-FIUs ta’ l-UE: 12-il FIU huma ta’ natura amministrattiva (FR, SI, BE, CZ, IT, ES, LV, PL, MT, RO, EL, BG), filwaqt li 11 għandhom bażi fl-infurzar tal-liġi (DE, HU, UK, SE, SK, EE, AT, FI, LT, PT, IE) u waħda hija korp ġudizzjarju (LU). 3 FIUs jistgħu jitqiesu ibridi (DK, CY, NL). ID-DEFINIZZJONI TA’ L-FIU L-Art. 2(1) fil-parti l-kbira jislet mid-definizzjoni tal-Grupp Egmont ta’ l-FIUs[10] u l-Istati Membri huma mitluba jiżguraw li l-FIU tagħhom hija “Unità ċentrali, nazzjonali li, sabiex tiġġieled il-ħasil tal-flus, hija responsabbli sabiex tirċievi (u sal-limitu permessibli, titlob), tanalizza u tqassam fost l-awtoritajiet kompetenti, sveljar ta' l-informazzjoni finanzjarja …". Din id-definizzjoni hija wkoll skond l-Art. 21 tat-Tielet Direttiva kontra l-ħasil tal-flus. Il-parti l-kbira ta’ l-Istati Membri, 18 b’kollox, ikkomunikaw it-test legali li jistabbilixxi lill-FIU tagħhom. 1. Unità ċentrali, nazzjonali; responsabbli għat-tixrid ta’ l-informazzjoni – l- Art. 2 Dan huwa aspett importanti minn perspettiva tal-kooperazzjoni ta’ l-FIUs. L-FIU għandha tkun entità distinta b’mod awtonomu jew ġewwa organizzazzjoni sabiex l-FIUs ta’ l-UE jistgħu jikkooperaw direttament u jiskambjaw l-informazzjoni bejniethom. L-Istati Membri jikkonformaw tajjeb ma' dan ir-rekwiżit, u xi ftit minnhom (MT, RO, LV) iddikjaraw li l-FIU tagħhom ingħatat personalità legali distinta. Huwa nnotat li l-leġiżlazzjoni ta’ EL tirreferi għal “Awtorità Nazzjonali għall-Ġlieda kontra l-Ħasil tal-Flus" u għall-fatt li "Il-post tal-laqgħat tagħha għandu jiġi speċifikat minn deċiżjoni tal-Ministru". Barra minn dan, hemm xi nuqqas ta’ ċarezza f’xi każijiet (eż., CZ, HU) meta l-leġiżlazzjoni tipprovdi l-funzjonijiet u r-responsabbiltajiet rilevanti għall-organizzazzjoni kollha li l-FIU hija parti minnha, minflok l-unità speċifika. Ma ngħatatx informazzjoni ċara dwar dan l-aspett minn UK, DK, EE, FI, BG, IE, IT, AT, ES, LU, SK. Għall-iskopijiet tal-kooperazzjoni ta’ l-FIUs, huwa importanti li l-FIU tiġi fdata b’poteri ċari għad-“disseminazzjoni” ta’ l-informazzjoni[11]. Din il-funzjoni ta’ disseminazzjoni taffettwa pjuttost il-kuntest nazzjonali, fejn l-FIU tqassam l-informazzjoni lill-awtoritajiet kompetenti, madankollu l-FIUs għandhom ikunu jistgħu jqassmu l-informazzjoni fuq livell internazzjonali wkoll. Xi leġiżazzjoni (EL, NL, SE, CZ, HU, CY, PL, RO) tipprovdi għall-kooperazzjoni mal-kontropartijiet barranin, għalkemm ma ssemmix speċifikament id-“disseminazzjoni” meta telenka l-funzjonijiet ewlenin ta’ l-FIU. Xi Stati Membri – bħal UK, DK, SK, EE, AT, ES, FI, BG, IE, LU, IT – ma pprovdewx informazzjoni ċara dwar dan l-aspett. 2. L-informazzjoni rilevanti miġbura fuq livell nazzjonali – l-Art. 1(1) u l-Art. 2(1) Id-Deċiżjoni għadha relattivament vaga dwar l-ambitu ta’ l-informazzjoni li għandha tkun aċċessibbli għall-FIUs u tipprovdi biss fl-Art.4(2) dak li jissejjaħ rekwiżit multidixxiplinarju, li l-informazzjoni kollha rilevanti amministrattiva, ta’ l-infurzar tal-liġi u finanzjarja għandha tiġi skambjata. Għalhekk, din l-analiżi li ġejja timmira li jkun hemm ftehim aħjar – biss fuq il-bażi tar-risposti rċevuti – dwar liema “ informazzjoni rilevanti” tinġabar ġewwa l-FIU, skond l-Art.1(1), iżda mingħajr ma tevalwa direttament il-livell ta’ l-implimentazzjoni ta’ l-Istati Membri. Element importanti f’dan ir-rigward huwa l-obbligi li jirriżultaw mid-Direttiva kontra l-ħasil tal-flus. Ukoll, sabiex tiġi żgurata l-kooperazzjoni effiċjenti, huwa essenzjali li FIU ta’ l-UE tkun tifhem x’informazzjoni tinġabar ġewwa FIU ta’ l-UE li hija msieħba. Id-dispożizzjonijiet fl-Istati Membri huma differenti ħafna fir-rigward dwar jekk l-FIU għandhiex aċċess għal xi databases jew tistax titlob aktar informazzjoni minn awtoritajiet differenti. Xi Stati Membri rrapportaw rekwiżiti li jagħmlu l-informazzjoni tal-pulizija aċċessibbli, f’każijiet oħrajn jipprovdu l-informazzjoni wkoll l-awtoritajiet tat-taxxa jew tad-dwana (SE, DE), jew ukoll bosta korpi differenti oħrajn (BE, EL, LT, LV, PL, ES, MT, RO, CZ, FI, IT). F’xi każijiet, din il-kopertura aktar ġenerali twassal ukoll għal nuqqas ta’ ċarezza fir-rigward ta' liema korpi preċiżament għandhom jipprovdu l-informazzjoni, bħal “awtoritajiet ta’ l-istat" (LV), "korpi eżekuttivi xierqa" (ES). Ma ngħatat ebda informazzjoni ċara dwar dan l-aspett minn HU, UK, LU, DK, SK, EE, AT, FR, NL, PT, IE, BG. 3. L-informazzjoni rilevanti – obbligu li l-awtoritajiet ta’ l-infurzar tal-liġi jipprovdu informazzjoni lill-FIU – marbuta ma’ l-Art. 4(2) Xi Stati Membri għarrfu lill-Kummissjoni dwar rekwiżiti legali li l-awtoritajiet ta’ l-infurzar tal-liġi għandhom jipprovdu informazzjoni lill-FIU. DE, BE, MT, LT, PL, SE, CZ, IT, CY irrapportaw speċifikament dwar tali obbligu. 4. L-informazzjoni rilevanti – il-possibbiltà li l-FIU teħtieġ aktar informazzjoni finanzjarja minn korpi domestiċi li jirrapportaw - marbuta ma’ l-Art. 4(2) Minħabba li l-iskambju ta’ l-informazzjoni fost l-FIUs jikkonċerna informazzjoni finanzjarja sensittiva, huwa importanti li wieħed ikun jaf jekk l-FIU għandhiex id-dritt li titlob aktar informazzjoni għal rapporti dwar tranżazzjonijiet suspettużi minn istituzzjonijiet finanzjarji jew korpi oħrajn li jirrapportaw. Ħafna mill-Istati Membri (HU, FR, SI, SE, BE, EL, FI, EE, LT, NL, MT, RO, PL, LV, IT, DE) irrapportaw dwar il-leġiżlazzjoni fis-seħħ li tippermetti lill-FIU titlob aktar data mill-istituzzjonijiet finanzjarji u entitajiet oħrajn li jirrapportaw. Ma ngħatat ebda informazzjoni ċara dwar dan l-aspett minn UK, LU, DK, SK, AT, PT, IE, BG, ES, CZ, CY. 5. In-notifika tas-Segretarjat Ġenerali tal-Kunsill [l-Art. 2(3)] L-Istati Membri huma obbligati jinnotifikaw lis-Segretarjat Ġenerali tal-Kunsill bil-miktub dwar liema unità hija l-FIU tagħhom fis-sens ta’ dan l-Artikolu. 4 Stati Membri biss (DE, LU, IT, MT) iddikjaraw fir-risposta tagħhom li għamlu dan jew li qed jagħmlu dan. IL-BAŻI GĦALL-ISKAMBJU TA’ L-INFORMAZZJONI L-iskambju ta’ l-informazzjoni sservi l-għan li tippermetti lill-FIUs janalizzaw tajjeb ir-rapporti dwar tranżazzjonijiet suspettużi (STRs).[12] 17-il Stat Membru kkomunika dispożizzjonijiet legali li jikkonfermaw id-dritt u l-ħtieġa għall-kooperazzjoni ma’ l-FIUs barranin. ES biss għamlet differenza fil-leġiżlazzjoni bejn il-kooperazzjoni u l-iskambju ta’ informazzjoni fuq il-livell ta’ l-UE u fuq dak internazzjonali. Instab li 18-il Stat Membru inkluda dispożizzjonijiet speċifiċi dwar l-iskambju ta’ l-informazzjoni. Il-leġiżlazzjoni ta’ 3 Stati Membri tidher li tipprovdi għall-kooperazzjoni bejn l-FIUs (LT, NL, PT), iżda mhux aktar speċifikament għall-iskambju ta’ informazzjoni. Il-leġiżlazzjoni ta’ EL tidher li fiha limitazzjoni billi tkopri l-kooperazzjoni internazzjonali b’mod ġenerali u biss il-każijiet fejn tirċievi l-informazzjoni l-FIU. Ma ngħatat ebda informazzjoni konkreta dwar dan l-aspett minn DK, BG, IE, AT. 6. " l-FIUs għandu jkollhom il-poter li jiskambjaw, fuq bażi spontanja jew fuq talba, kull informazzjoni disponibbli li tista' tkun rilevanti …" – l- Art.1(2) 4 Stati Membri (HU, SI, LV, MT) rrapportaw dispożizzjonijiet legali, filwaqt li 4 Stati Membri oħrajn (FR, SE, CZ, CY) iddikjaraw speċifikament li jiskambjaw informazzjoni kemm spontanjament kif ukoll fuq talba, iżda mingħajr ma taw dispożizzjonijiet legali. 7. L-FIUs tal- pulizija jistgħu jipprovdu informazzjoni – l-Art.1(3) Dan jipprovdi għal rekwiżiti inqas ibsin biex ikun hemm FIUs li jinfurzaw il-liġi. Ma kien hemm ebda informazzjoni speċifika dwar dan l-artikolu mill-Istati Membri li tindika li dispożizzjonijiet legali differenti japplikaw għall-infurzar tal-liġi b'kuntrast għal tipi oħrajn ta’ FIUs. 8. It-twettiq tal-funzjonijiet ta’ l-FIUs m’għandux ikun affettwat mill-istat intern tagħhom – l-Art. 3 Hu kompitu ta’ l-Istati Membri biex jagħżlu l-istatus l-aktar xieraq għall-FIU tagħhom, iżda l-FIUs għandhom ikunu jistgħu jwettqu dmirijiethom sew. 23 Stat Membru pprovda dikjarazzjonijiet jew dispożizzjonijiet legali li l-kooperazzjoni ssir ma’ l-FIUs barranin irrispettivament mill-istatus tagħhom. Iżda hemm nuqqas ta’ ċarezza f’xi każijiet meta l-kooperazzjoni hija bbażata fuq Atti tal-Pulizija rilevanti (pereżempju, AT, SK), u huwa diffiċli biex wieħed jiġġudika jekk id-dispożizzjonijiet ikoprux it-tipi kollha ta’ FIUs għaliex dan ma jingħadx b’mod ċar fit-test. NL huwa l-uniku Stat Membru li b’mod espress jirreferi fil-leġiżlazzjoni għal "awtoritajiet tal-pulizija jew mhux tal-pulizija maħtura mill-gvernijiet barranin li għandhom dmirijiet simili”. Ma ngħatat ebda informazzjoni konkreta dwar dan l-aspett minn UK, DK, BG, IE. IL-MODALITAJIET GĦALL-ISKAMBJU TA’ L-INFORMAZZJONI Bosta dispożizzjonijiet (l-Art. 4, 6, 7, 9(1)) jistabbilixxu l-modalitajiet għall-iskambju ta’ l-informazzjoni filwaqt li jittrattaw l-istadji differenti taċ-ċiklu ta’ l-iskambju ta’ l-informazzjoni. B’mod ġenerali, 11-il Stat Membru (FR, UK, SI, CY, EE, AT, EL, LV, PL, PT, RO) enfasizzaw li japplikaw il-prinċipji tal-Grupp Egmont[13] meta jiskambjaw l-informazzjoni u għalhekk iħarsu r-rekwiżiti rilevanti tad-Deċiżjoni, 2 Stati Membri semmew speċifikament li jipprovdu dikjarazzjoni qasira dwar il-fatti rilevanti (CZ, NL) (l-Art. 4(1)) . 9. Meta jirrispondu għal talba – l-Art.4(2) L-FIU, meta tirrispondi għal talba, għandha tipprovdi l-informazzjoni rilevanti kollha, inkluża l-informazzjoni finanzjarja disponibbli u d- data ta’ l-infurzar tal-liġi mitluba. Din hija waħda mid-dispożizzjonijiet ewlenin tad-Deċiżjoni. 9 Stati Membri (HU, FR, SE, ES, NL, BE, CZ, EE, UK) pprovdew dikjarazzjonijiet u dispożizzjonijiet legali, li identifikaw sa ċertu punt l-ambitu ta’ l-informazzjoni skambjata, iżda mhux dejjem qalu b’mod preċiż jekk tiġix skambjata informazzjoni finanzjarja jew ta’ l-infurzar tal-liġi. Filwaqt li xi Stati (HU, FR, BE, CZ, EE) enfasiżżaw li jittrażmettu informazzjoni finanzjarja bankarja wkoll, jista’ jiġi assunt li xi oħrajn għandhom diffikultajiet biex jagħmlu dan. Jidher li hemm differenzi konsiderevoli fl-informazzjoni li jistgħu jittrażmettu l-FIUs. Ladarba d-Deċiżjoni ma tiddefinixxix “l-informazzjoni kollha rilevanti”, huwa diffiċli li tiġi vvalutata l-konformità vera ta’ l-Istati Membri ma’ dan l-aspett kruċjali. Il-prinċipju tar-reċiproċità mhux prekondizzjoni għall-iskambju ta’ l-informazzjoni skond id-Deċiżjoni, iżda tissemma fil-liġijiet jew fil-prattika ta’ bosta Stati Membri (FR, SI, BE, RO, CZ, PL). Min-naħa l-oħra, EE ddikjarat li abbandunat dan il-prinċipju. 10. Każijiet ta’ ċaħda – l-Art. 4(3) L-Art.4(3) jiddefinixxi, f’termini pjuttost ġenerali, f’liema każijiet l-FIU tista’ tirrifjuta li tipprovdi l-informazzjoni lill-kontropartijiet barranin. 5 Stati Membri (HU, FR, ES, MT, NL) irrapportaw dwar dispożizzjonijiet legali ta’ bosta tipi. Fost dawn, spiss saret riferenza għal prinċipji fundamentali bħas-sovranità, is-sigurtà nazzjonali u l-possibbiltà ta’ tfixkil ta’ investigazzjonijiet kriminali. 22 Stat Membru ma taw ebda komunikazzjoni konkreta dwar dan l-aspett. 11. L-iskambju spontanju ta’ l-informazzjoni – l-Art. 6 B’mod ġenerali, ma jidher li saret ebda distinzjoni bejn l-informazzjoni li tista’ tiġi trażmessa “bħala rispons għal talba” jew spontanjament. 12. Il-kanali protetti – l-Art.7 Minħabba l-bżonn ta’ skambju sikur ta’ l-informazzjoni, id-Deċiżjoni tobbliga lill-Istati Membri jkollhom kanali ta’ komunikazzjoni protetti. Issemmew dawn il-kanali ewlenin: Egmont Secure Web (kapaċità sikura kriptata biex titqassam l-informazzjoni fuq l-Internet), FIU.NET (sistema ta’ skambju ta’ informazzjoni bbażata fuq il-kompjuter ta’ l-FIUs ta’ l-UE), Europol u Interpol għall-FIUs ta’ l-infurzar tal-liġi. 11-il Stat Membru (DE, FR, BE, CZ, SK, ES, EL, FI, LV, NL, PT) ikkonfermaw il-parteċipazzjoni tagħhom fil-proġett FIU.NET, filwaqt li SE u CY jixtiequ jkunu membri u l-AT mhux qed tipparteċipa. Dwar Egmont Secure Web , 15-il Stat Membru (DE, UK, FR, SE, BE, CZ, SK, CY, AT, ES, EL, FI, LV, NL, PT) ikkonfermw li jużaw dan il-kanal. 13. Memoranda ta’ Ftehimiet ("MoU") – l-Art.7 F’xi każijiet, il-Memoranda ta' Ftehimiet huma essenzjali fir-regolamentar ta’ l-iskambju ta’ l-informazzjoni fost l-FIUs. Dawn il-ftehimiet jistgħu jkunu mod li bih jiġu implimentati d-dispożizzjonijiet tad-Deċiżjoni mingħajr azzjoni leġiżlattiva. 16-il Stat Membru (DE, FR, SE, BE, EE, ES, EL, FI, LV, NL, PT, RO, PL, IT, MT, CZ) ddikjaraw li għandhom Memorandum ta' Ftehim ma’ pajjiżi oħrajn. Xi wħud iddikjaraw (DE, FR, SE, CZ, IT, MT, EE) li mhumiex obbligati jużaw dawn il-ftehimiet. Il-leġiżlazzjoni tal-PL tidher li fiha limitazzjoni billi tipprovdi għall-iskambju ta’ l-informazzjoni ma’ pajjiżi barranin “fuq bażi reċiproka fil-forma stabbilita fi ftehmiet bilaterali." Ma ngħatat ebda informazzjoni konkreta dwar dan l-aspett minn HU, UK, SI, LU, DK, SK, CY, AT, LT, BG, IE. IL-KUNFIDENZJALITÀ U L-PROTEZZJONI TAD- DATA Bosta Stati Membri kkonfermaw li jagħtu attenzjoni dettaljata għall-kunfidenzjalità u li jikkonformaw ma' leġiżlazzjoni nazzjonali stretta dwar il-protezzjoni tad- data li jfisser li l-leġiżlazzjoni ġenerali dwar il-protezzjoni tad- data tgħodd għall-FIUs. Xi Stati Membri wkoll irriferew għad-Direttiva ta’ l-UE dwar il-Protezzjoni tad- Data [14]. 14. L-użu ta’ l-informazzjoni miksuba – l-Art.5(1-3) Xi Stati Membri (LU, MT, PL, CZ, HU, FR, ES, SI, FI, RO, LV) irraportaw dispożizzjoni ġenerali li l-informazzjoni rċevuta fuq livell domestiku u/jew internazzjonali għandha tintuża għall-iskopijiet ta’ l-AML (u s-CFT). Ftit Stati Membri (DE, SE, NL) iddikjaraw li l-informazzjoni tista’ tintuża biss għal skopijiet mifthiema b’mod komuni, li jirrispettaw ir-restrizzjonijiet tal-kontroparti. Ma ngħatat ebda informazzjoni konkreta dwar dan l-aspett minn 13-il Stat Membru. Sabiex jiġi aċċertat li l-informazzjoni ladarba miksuba tista’ tassew tkun ta' siwi fl-investigazzjonijiet jew il-prosekuzzjonijiet kriminali relatati mal-ħasil tal-flus, l-Art.5(3) jeżiġi li f’dawn il-każijiet, l-Istat Membru trażmittenti ma jistax jirrifjuta l-kunsens tiegħu, kemm-il darba ma jagħmilx dan fuq bażi ta’ restrizzjonijiet taħt il-liġi nazzjonali tiegħu jew fil-każijiet imsemmija fl-Art.4(3). Ftit Stati Membri biss (eż. NL, DK) indirizzaw dan l-aspett, u rriferew għall-bżonn ta’ evalwazzjoni minn xi awtoritajiet biex ikunu jistgħu jittrażmettu l-informazzjoni. 15. Ebda aċċess għal awtoritajiet, aġenziji jew dipartimenti oħrajn – l-Art. 5(4) LT, RO, CZ, BE, DE, NL, AT, LV, CY, EL irrapportaw dikjarazzjonijiet jew leġiżlazzjoni li d- data ta’ l-FIUs mhijiex aċċessibbli għal terzi. Jidher li hemm nuqqas ta’ ċarezza dwar it-terminu “ebda awtoritajiet, aġenziji jew dipartimenti” kif użat fid-Deċiżjoni. Mhux ċar ħafna kif din id-dispożizzjoni taqbel ma xi dikjarazzjonijiet ta’ xi Stati Membri (bħal SE, FI) li l-FIU tagħhom hija awtorizzata tibgħat informazzjoni lil awtoritajiet oħrajn li jinfurzaw il-liġi jew li d- data li jżommu l-FIUs hija (parzjalment) disponibbli għall-pulizija. Barra minn dan, f’xi każijiet (HU, UK) ir-regoli dwar il-protezzjoni tad- data jidhru li jgħoddu għall-organizzazzjoni li l-FIU hija parti minnha, iżda ma tingħata ebda dispożizzjoni speċifika lill-FIU nnfisha. Ma ngħatat ebda informazzjoni konkreta dwar dan l-aspett minn LU, EE, IT, SK, PL, PT, BG, IE. Taħt dawn iċ-ċirkostanzi huwa diffiċli li jiġi evalwat jekk l-Art. 5(4) ġiex imħares. 16. Il-Konvenzjoni tal-Kunsill ta’ l-Ewropa, l-istess livell ta’ kunfidenzjalità u ta’ protezzjoni tad-data – l-Art. 5(5) L-Istati Membri ma tawx analiżi dettaljata dwar dispożizzjonijiet biex tintlaħaq konformità mal-Konvenzjoni tal-Kunsill ta’ l-Ewropa ta’ l-1981[15] u r-Rakkomandazzjoni ta’ l-1987[16] Nru R(87) 15 kif meħtieġ mill-Art. 5(5). L-Art. 5(5) jgħid ukoll li " L-informazzjoni ippreżentata għandha tkun protetta … b'mill-inqas l-istess regoli ta' kunfidenzalità u protezzjoni ta' data personali bħal dawk li japplikaw taħt il-leġislazzjoni nazzjonali applikabbli għall- FIUs li tagħmel it-talba ." Dan jipprovdi għar-rikonoxximent tal-leġiżlazzjoni ta’ l-Istat l-ieħor. Xi Stati Membri rrapportaw rekwiżiti legali li prekondizzjoni għat-trażmissjoni ta’ l-informazzjoni lil FIU barranija hija li din il-kontroparti għandu jkollha l-istess levell ta’ segretezza (BE, MT, RO) jew ta’ sigriet professjonali (FR, ES) kif provdut mil-leġiżlazzjoni nazzjonali ta’ l-Istat li jittrażmetti jew li l-kontropartijiet jeħtieġ li jkollhom sistema rregolata ta’ protezzjoni tad- data (SI). Dawn id-dispożizzjonijiet jistgħu jkunu validi għall-kooperazzjoni internazzjonali, iżda ma jidhrux li jikkonformaw għal kollox mar-rekwiżiti fuq il-livell Komunitarju kif stabbiliti fl-Art. 5(5). Barra minn dan, għandu jitqies li “is-segretezza professjonali” huwa biss aspett wieħed tal-“kunfidenzjalità”. KONKLUżJONIJIET Il-kooperazzjoni fost l-FIUs ta’ l-UE għandha tinbena fuq ambjent leġiżlattiv u regolatorju li jippromwovi l-bini tal-kunfidenza reċiproka. Dan ir-rapport jipprovdi l-ewwel ħarsa fil-fond lejn l-implimentazzjoni mill-Istati Membri tad-Deċiżjoni dwar il-kooperazzjoni fost il-FIUs. Ir-rapport jikkonferma d-diversità kbira bil-mod kif inhuma organizzati l-FIUs ta’ l-UE, kif ukoll it-tip ta’ informazzjoni aċċessibbli għalihom u jekk tistax tiġi skambjata. Minħabba l-informazzjoni disponibbli, ir-rapport ikkonċentra l-aktar fuq il-leġiżlazzjoni u inqas fuq l-aspetti operattivi tal-kooperazzjoni. Iżda dawn l-aspetti ta’ l-aħħar huma kruċjali. Il-leġiżlazzjoni tista’ tkun skond id-dispożizzjonijiet tad-Deċiżjoni, iżda l-prattika tista’ turi stampa differenti. B’mod ġenerali, l-Istati Membri m’għamlux distinzjoni fil-leġiżlazzjoni bejn il-kooperazzjoni fuq livell ta’ l-UE u dik internazzjonali. L-Istati Membri jistħu ġeneralment jitqiesu bħala legalment konformi mal-parti l-kbira tar-rekwiżiti ewlenin tad-Deċiżjoni: id-dispożizzjonijiet legali jistabbilixxu l-funzjonijiet tal-FIUs u jippermettu l-kooperazzjoni mal-FIUs ta’ stat legali differenti. Iżda jidher li hemm nuqqas ta’ ċarezza dwar il-qafas legali applikabbli dwar kwistjonijiet tal-protezzjoni tad- data relatati mal-FIUs. Se jkun hemm aktar ċarezza fil-kuntest tal-protezzjoni tad- data meta l- proposta dwar id-Deċiżjoni Qafas dwar il-Protezzjoni tad-Data għall-Iskopijiet ta’ l-Infurzar tal-Liġi tiġi adottata formalment[17] u l-Istati Membri jibdew ix-xogħol fuq l-implimentazzjoni. F’dak il-kuntest tiġi evalwata n-neċessità għall-miżuri kumplimentarji. Jista’ wkoll ikun hemm bżonn li jitjieb l-għarfien komuni dwar id-dispożizzjonijiet rilevanti dwar il-protezzjoni tad- data applikabbli għall-FIUs u jista’ jitqies li jiġi diskuss l-iżvilupp ta’ linji gwida. Hemm aktar mistoqsijiet relatati mal-prattika marbuta ma’ l-implimentazzjoni ta’ l-Art. 4(2) tad-Deċiżjoni fejn bosta FIUs amministrattivi ma jistgħux jiskambjaw l-informazzjoni tal-pulizija jew jistgħu biss jipprovdu din l-informazzjoni wara dewmien twil. Xi FIUs ta’ l-infurzar tal-liġi jistgħu ma jkunux jistgħu jipprovdu xi informazzjoni kruċjali mid- databases tagħhom lil entitajiet amministrattivi. Iqumi bosta diffikultajiet għaliex ma hemm ebda ftehim komuni dwar liema informazzjoni hija aċċessibbli għall-FIUs u liema “informazzjoni rilevanti” għandha tiġi skambjata. Dan in-nuqqas ta’ ċarezza jista’ jwasal għal komunikazzjoni ħażina jew ftehim ħażin. Fuq din il-bażi, huwa ssuġġerit li l-FIUs ta’ l-UE, bħala l-ewwel pass, iqisu li jidentifikaw prattika tajba dwar l-informazzjoni aċċessibbli fuq livell nazzjonali għall-FIUs. Barra minn dan, għandu jiġi enfasizzat li l-aċċess għal informazzjoni finanzjarja addizzjonali u l-abbiltà li tiġi skambjata din l-informazzjoni huma essenzjali għall-attività effiċjenti ta’ l-FIUs. Minħabba li l-modalitajiet għall-iskambju ta’ l-informazzjoni jidhru li huma l-aktar implimentati fuq livell aktar operattiv, huwa diffiċli li wieħed jiġġudika l-livell eżatt ta’ l-implimentazzjoni fuq il-bażi tar-risposti rċevuti. Jista’ jitqies jekk jistax jiġi promoss mudell ta’ Memorandum ta’ Ftehim fost l-FIUs ta’ l-UE biex jiġi ffaċilitat l-iskambju ta’ l-informazzjoni fuq il-livell ta’ l-UE u biex tiġi mħeġġa l-kooperazzjoni multilaterali. Huwa essenzjali li tissaħħaħ il-kooperazzjoni operattiva fost l-FIUs ta’ l-UE. Dan jista’ jiġi ffaċilitat permezz tax-xogħol effettwat fil-Pjattaforma tal-FIUs ta’ l-UE[18] u permezz ta’ proġett tal-FIU.NET definit sew li jipprovdi għall-kooperazzjoni li hija operattivament effiċjenti. Ix-xogħol li sar fil-Pjattaforma tal-FIUs ta’ l-UE jista’ jitqies bħala punt ta’ bidu ta’ valur. Jista’ jkun hemm bżonn li jiġi kkunsidrat jekk għandhomx jiġu aġġornati d-dispożizzjonijiet tad-Deċiżjoni biex ikopru l-qasam tal-ġlieda kontra l-finanzjament tat-terroriżmu u biex jipprovdu għall-istess livell ta’ rekwiżiti għall-FIUs kollha, irrispettivament mill-istatus legali tagħhom. [1] L-ambitu tad-Deċiżjoni huwa llimitat għall-kooperazzjoni għall-iskopijiet tal-ġlieda kontra l-ħasil tal-flus , iżda fil-prattika l-kooperazzjoni bejn l-FIUs tkopri wkoll il-ġlieda kontra l-iffinanzjar tat-terroristi (CFT - counter terrorist financing ). 12-il Stat Membru rrapporta li l-FIUs għandhom kompetenza f’CFT. [2] Il-Grupp Egmont huwa l-korp li jikkoordina l-grupp internazzjonali ta’ FIUs iffurmat fl-1995 biex tiġi promossa u mtejba l-kooperazzjoni internazzjonali fil-ġlieda kontra l-ħasil tal-flus ( anti money laundering - AML) u dan l-aħħar fis-CFT. L-FIUs kollha ta’ l-UE huma membri tal-Grupp Egmont. [3] L-FATF huwa l-aġenzija ewlenija li tistabbilixxi l-istandards internazzjonali fil-qasam ta’ l-AML u tas-CFT li jistabbilixxu rekwiżiti ewlenin għall-FIUs permezz tar-Rakkomandazzjonijiet 26, 30, 32 u 40. [4] "Il-ġlieda kontra l-iffinanzjar tat-terroristi " 16089/04 ta’ l-14 ta’ Diċembru 2004 (Dokument tal-Kunsill) [5] Id-Direttiva 2005/60/KE dwar il-prevenzjoni ta' l-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu [6] Ir-Regolament (KE) Nru 1889/2005 dwar kontrolli ta' flus kontanti deħlin fil-Komunità jew ħerġin mill-Komunità [7] Il-Konvenzjoni tal-Kunsill ta’ l-Ewropa (nru 198) dwar il-Ħasil, it-Tiftix, il-Qbid u l-Konfiska tal-Flus Deħlin mill-Kriminalità u dwar il-Finanzjament tat-Terroriżmu [8] www.bka.de/profil/zentralstellen/geldwaesche/pdf/fiu_germany_annual_report_2005.pdf [9] Dwar l-Art. 8, saru komunikazzjonijiet minn 5 Stati Membri. Ir-Renju Unit irrapporta l-implimentazzjoni ta’ l-Art. 10. [10] Definizzjoni adottata fil-laqgħa Plenarja tal-Grupp Egmont fl-1996 u emendata f’Ġunju 2004. [11] Dan ir-rapport jiffoka biss fuq il-funzjoni ewlenija tad-disseminazzjoni fil-kuntest tal-kooperazzjoni ta’ l-FIUs u ma janalizzax l-aspett tad-disseminazzjoni lill-aġenziji ta’ l-infurzar tal-liġi u awtoritajiet kompetenti oħrajn bħall-korpi ta’ sorveljanza. [12] Huwa importanti li jiġi osservat li l-informazzjoni skambjata fost l-FIUs dejjem tittratta s-suspetti, u għalhekk ma hemmx skorriment fuq forom oħrajn jew rotot oħrajn ta’ kooperazzjoni Ewropea (eż., Europol). [13] Prinċipju għall-Iskambju ta’ l-Informazzjoni bejn l-FIUs għall-każijiet ta’ ML u TF, l-Aja, 13 ta’ Ġunju 2001. [14] Id-Direttiva 95/46/KE ta’ l-24 ta’ Ottubru, 1995 dwar il-protezzjoni ta’ individwi fir-rigward ta’ l-ipproċessar ta’ data personali u dwar il-moviment ħieles ta’ dik id- data , ĠU L 281, 23.11.1995. [15] Konvenzjoni Nru 108 tal-Kunsill ta' l-Ewropa dwar il-Protezzjoni ta' Individwi f'dak li jirrigwardja l-Iproċċessar Awtomatiku ta' Data Personali (ta’ l-1981). [16] Rakkomendazzjoni Nru R(87)15 tal-15 ta' Settembru 1987 tal-Kunsill ta' l-Ewropa li Tirregola l-Użu ta' Data Personali fis-Settur tal-Pulizija. [17] Intlaħaq qbil politiku dwar il-proposta fil-Kunsill tal-JAI tat-8 u d-9 ta’ Novembru 2007. [18] Pjattaforma Informali ta’ l-FIUs ta’ l-UE stabbilita mill-Kummissjoni fl-2006 biex tiddiskuti l-aspetti ta’ l-implimentazzjoni tat-Tielet Direttiva dwar il-ħasil tal-flus li huma relevanti għall-FIUs.